Document ID: /fineweb-2-swissfilter-quality_10-filterrobots/filtered/01798.jsonl.gz/906

Am Sunntigmorge hemmer eus schowider gschminkt. Denn simmer abgfahre uf Würelinge. Det hemmer ade Guggevorstellig vorem Sterne scho de erscht Uftritt gha. Die isch aber nach zwei Lieder au scho wider verbii gsi.
Nacher hets Zmittag geh: Würscht, Chnoblibrot oder Schnitzelbrot, es het für jede öpis geh.
Denn hemmer zersch mal dörfe warte bis mer dra gsi sind. D Nummer 17 chunnt halt ned grad am zwoi dra...
Irgendwenn isches aber au für eus losgange.
Wie mers z Würmelinge kennt sind d Wäge ufwendig gstaltet gsii und au mir hend vor und nachem Umzug öpis z luege gha.
Bevor mer denn e Pause gha hend hemmer vorem Sterne gspillt.
Wie gseit nach dem Uftritt hemmer chli Ziit gha zum öpis esse, eis zäme go trinke und de andere Guggene zue z lose.
Spöter hemmer de no im Füürtüfel gspillt (nach zwei Jahr han den au ich emol cheggt, dass es Füürtüfel heisst wils d Beiz vode Führwehr isch...^^) und abgschlosse hemmer de Sunntig mit me Uftritt ide Schatzibar.